Beruang

**Beruang** () merupakan mamalia omnivor dalam keluarga **Ursidae**. Ia tergolong dalam Caniformia, atau Omnivor seakan anjing. Biarpun hanya lapan spesies beruang yang wujud, tetapi ia tersebar luas di pelbagai habitat di seluruh Hemisfera Utara dan sedikit di Hemisfera Selatan. Beruang ditemui di benua-benua Amerika Utara, Amerika Selatan, Eropah, dan Asia. Ciri-ciri umum beruang moden termasuk badan besar dengan paha yang pendek dan gempal, muncung yang panjang, telinga yang kecil dan bulat, bulu yang kasar dan berjumbai-jumbai, tapak kaki plantigred (keseluruhan menyentuh tanah) dengan kuku yang bengkok, dan ekor yang pendek.

Beruang kutub merupakan haiwan maging, dan panda gergasi pula hampir memakan buluh sahaja, enam spesies yang tinggal pula merupakan omnivor yang mempunyai pelbagai sumber makanan. Kecuali individu yang berkasih-sayang seperti ibu dengan anak, beruang selalunya hidup menyendiri. Baik diurnal mahupun nokturnal, malah tajam deria baunya. Biarpun berat susuk lagi canggung berjalan, beruang tangkas berlari, memanjat dan berenang.  Beruang menjadikan tempat berteduh seperti gua dan kayu balak sebagai jerumun (sarang); kebanyakan spesies mendiami jerumun pada musim sejuk untuk hibernasi selama 100 hari.

Beruang diburu sejak zaman prasejarah untuk daging dan bulu; kini pula digunakan untuk menyeksa beruang dan lain-lain bentuk hiburan seperti dibuat menari. Beruang dengan paras rupa yang gagah memainkan peranan yang cukup penting dalam seni, mitos dan lain-lain aspek budaya manusia. Pada zaman moden, beruang digugat oleh kemusnahan habitat serta perdagangan anggota beruang secara haram termasuk pasaran hempedu beruang Asia. IUCN menyenaraikan enam spesies beruang sebagai terjejas atau terancam, malah spesies kurang membimbangkan seperti beruang perang juga diancam kepupusan di negara-negara tertentu. Kegiatan memburu dan memperdagangkan beruang terancam ini sudah dilarang tetapi masih berlarutan.

## Etimologi
Perkataan "beruang" diturunkan daripada kata akar bahasa Proto-Melayu-Polinesia barat **baRuaŋ* yang asalnya bermaksud beruang madu. Perkataan ini sewarisan dengan kata-kata dalam banyak bahasa yang serumpun seperti Iban, Kelabit, Lun Dayeh, Kadazandusun (*bouvaŋ*), Batak Karo, Bugis (*baruaŋ*) dan sebagainya. Kata akar ini menggantikan kata akar asal **Cumay* dalam bahasa Proto-Austronesia telusuran kata-kata sewarisan dalam bahasa-bahasa serumpun dituturkan di pulau Taiwan tempat adanya beruang hitam Taiwan; kata ini difahamkan melenyap dengan tiadanya beruang ini dapat dijumpai oleh leluhur Austronesia yang mendarat di kepulauan Filipina sehinggalah keturunan lanjut mereka tiba di Borneo, Semenanjung Melayu dan Sumatera habitat beruang madu menggalakkan ciptaan suatu kata akar baru.

Nama-nama takson beruang seperti *[[Arctoidea]]* dan *[[Beruang Madu|Helarctos]]* datang dari perkataan bahasa Yunani kuno ἄρκτος (*arktos*) yang bermaksud "beruang", begitu juga dengan nama-nama "Artik" dan "Antartik" disempenakan buruj Ursa Major atau "Beruang Besar" yang ketara dilihat di angkasa utara.

Nama-nama takson beruang seperti Ursidae dan *Ursus* datang daripada terbitan kata Latin *Ursus/Ursa* yang bermaksud beruang jantan/betina. 

## Taksonomi dan filogeni
Keluarga Ursidae adalah salah satu daripada sembilan keluarga dalam suborder Caniformia, atau karnivor "seakan anjing" dalam order Carnivora. Saudara paling dekat beruang ialah anjing laut, kanid (rumpun anjing), dan musteloid (rumpun wesel dan memerang). Beruang moden terdiri daripada lapan spesies dalam tiga cabang keluarga: Ailuropodinae (ekajenis iaitu panda gergasi), Tremarctinae (ekajenis iaitu beruang Andes), dan Ursinae (mengandungi enam spesies yang terbahagi kepada satu hingga tiga genus). Analisis kromosom nukleus mendapati bahawa kariotip bagi keenam-enam spesies Ursinae hampir seiras, setiap satu ada 74 kromosom, sementara panda ada 42 kromosom dan beruang Andes pula 52. Bilangan yang kecil-kecil itu boleh dijelaskan oleh bergabungnya sesetengah kromosom, malah corak jalur kromosom itu padan dengan kromosom Ursinae tetapi berbeza daripada Procyonidae (rumpun rakun), maka disokongnya penyertaan panda dan beruang Andes ke dalam Ursidae daripada Procyonidae yang asal.

### Evolusi

Ahli-ahli terawal Ursidae tergolong dalam cabang pupus Amphicynodontinae, termasuk *Parictis* (akhir Eosen hingga awal pertengahan Miosen, 38–18 jtd) dan *Allocyon* yang sedikit muda (awal Oligosen, 34–30 jtd), kedua-duanya dari Amerika Utara. Haiwan-haiwan ini kelihatan jauh berbeza daripada beruang masa kini, iaitu rupa bentuk keseluruhan yang kecil bagaikan rakun serta pemakanan yang lebih menyerupai musang atau badger. *Parictis* tidak muncul di Eurasia dan Afrika hinggalah Miosen. Tidak jelas sama ada ursid akhir Eosen juga wujud di Eurasia, namun mungkin berlakunya pertukaran fauna sepanjang jambatan darat Bering ketika air laut surut berlarutan seawal akhir Eosen (sekitar 37 jtd) dan berlarutan hingga awal Oligosen. Genus-genus Eropah secara morfologi amat serupa dengan *Allocyon*, dan juga *Kolponomos* Amerika yang jauh lebih muda (sekitar 18 Mya), dikenali dari zaman Oligosen, termasuk *Amphicticeps* dan *Amphicynodon*.

Makhluk *Cephalogale* seakan anjing yang sebesar rakun merupakan ahli tertua dalam cabang keluarga Hemicyoninae yang mula-mula wujud pada pertengahan Oligosen di Eurasia kira-kira 30 jtd. Cabang-cabangnya termasuk genus muda-muda *Phoberocyon* (20–15 jtd), dan *Plithocyon* (15–7 jtd). Sebuah spesies seakan *Cephalogale *menurunkan genus *Ursavus* pada awal Oligosen (30–28 Mya); genus ini berkembang menjadi pelbagai spesies di Asia dan merupakan leluhur bagi semua beruang yang ada sekarang. Kemudian spesies-spesies *Ursavus* memasuki Amerika Utara bersama *Amphicynodon* dan *Cephalogale* ketika awal Miosen (21–18 jtd). Ahli-ahli salasilah beruang yang wujud bercapah dari *Ursavus* dalam 15 hingga 20 jtd, barangkali melalui spesies *Ursavus elmensis*. Berasaskan data genetik dan morfologi, rumpun Ailuropodinae (panda) adalah yang mula-mula sekali bercapah daripada beruang maujud yang lain sekitar 19 jtd, namun tiada fosil bagi kumpulan ini telah ditemui sebelum sekitar 5 jtd.

Beruang muka pendek Dunia Baru (Tremarctinae) timbul perbezaan daripada Ursinae ekoran peristiwa pencaran ke dalam Amerika Utara pada pertengahan Miosen (sekitar 13 jtd). Ia mencerobohi Amerika Selatan (≈1 jtd) ekoran terbentuknya Segenting Panama. Wakil fosil paling awalnya ialah *Plionarctos* di Amerika Utara (~&nbsp;10–2 jtd). Genus ini mungkin leluhur langsung bagi beruang muka pendek Amerika Utara (genus *Arctodus*), beruang muka pendek Amerika Selatan (*Arctotherium*), dan beruang bercermin mata, *Tremarctos*, yang diwakili oleh satu spesies pupus Amerika Utara (*T. floridanus*), dan satu-satunya wakil Tremarctinae yang masih ada, iaitu beruang Andes (*T. ornatus*).

Subfamili Ursinae bertambah takson secara mendadak kira-kira 5.3–4.5 jtd, seiringan dengan perubahan persekitaran yang drastik; pada ketika inilah munculnya ahli-ahli pertama genus *Ursus*. Beruang sloth merupakan pewaris moden bagi salah satu salasilah terawal yang bercapah ketika peristiwa pertaburan ini (5.3 jtd); ia mengambil morfologi khususnya yang berkenaan dengan pemakanan anai-anai dan semut tidak lebih lewat daripada menjelang awal Pleistosen. Menjelang 3–4 jtd, spesies *Ursus minimus* muncul dalam rekod fosil Eropah; di samping saiznya, ia hampir mirip dengan beruang hitam Asia masa kini. *Ursus minimus* barangkali leluhur bagi semua beruang Ursinae, mungkin selain beruang sloth. Dari *U. minimus* berevolusilah dua salasilah iaitu beruang hitam (termasuk beruang madu, beruang hitam Asia, dan beruang hitam Amerika); dan beruang perang (termasuk beruang kutub). Beruang perang berevolusi dari *U. minimus* melalui *Ursus etruscus* yang dirinya leluhur bagi beruang gua Pleistosen yang pupus. Spesies-spesies Ursinae telah bermigrasi secara bergilir-gilir ke dalam Amerika Utara dari Eurasia seawal 4 jtd pada awal Pliosen. Beruang kutub adalah spesies yang paling baharu berevolusi dan turun daripad beruang perang sekitar 400,000 tahun dahulu.

### Filogeni
Semua beruang membentuk satu klad dalam Carnivora. Panda merah bukanlah beruang tetapi musteloid. Kladogram ini berasaskan filogeni molekul bagi enam gen dalam Flynn, 2005.Filogeni bagi spesies-spesies beruang ekstan dipaparkan dalam kladogram berikut berasaskan jujukan DNA mitokondroia yang lengkap dari Yu et al., 2007. Panda gergasi, diikuti oleh beruang Andes jelas merupakan spesies terlama. Hubungan spesies lain tidak begitu lengkap tetapi beruang kutub memang rapat dengan beruang perang.

### Pengelasan
Spesies ekstan tebal, takson pupus bertanda †.
* **Keluarga Ursidae**
** Subkeluarga/Cabang Ailuropodinae
*** † *Ailurarctos*
**** † *Ailurarctos lufengensis*
**** † *Ailurarctos yuanmouenensis*
*** *Ailuropoda* (panda) 
**** † *Ailuropoda baconi*
**** † *Ailuropoda fovealis*
**** ***[[Panda Gergasi|Ailuropoda melanoleuca]]*** – **panda gergasi**
**** † *Ailuropoda microta*
**** † *Ailuropoda wulingshanensis*
*** † *Kretzoiarctos*  
** Subkeluarga/Cabang Tremarctinae
*** † *Plionarctos*
**** † *Plionarctos edensis*
**** † *Plionarctos harroldorum*
*** *Tremarctos* (beruang bercermin mata)
**** ***Tremarctos ornatus*** – **beruang Andes**
**** † *Tremarctos floridanus*
*** † *Arctodus*  
**** † *Arctodus simus*
**** † *Arctodus pristinus*
*** † *Arctotherium* 
**** † *Arctotherium angustidens*
**** † *Arctotherium bonariense*
**** † *Arctotherium brasilense*
**** † *Arctotherium latidens*
**** † *Arctotherium tarijense*
**** † *Arctotherium vetustum*
**** † *Arctotherium wingei*
** Cabang Ursinae
*** † *Ursavus*
**** † *Ursavus brevirhinus*
**** † *Ursavus depereti*
**** † *Ursavus elmensis*
**** † *Ursavus pawniensis*
**** † *Ursavus primaevus*
**** † *Ursavus tedfordi*
*** † *Indarctos* 
**** † *Indarctos anthraciti*
**** † *Indarctos arctoides*
**** † *Indarctos atticus*
**** † *Indarctos nevadensis*
**** † *Indarctos oregonensis*
**** † *Indarctos salmontanus*
**** † *Indarctos vireti*
**** † *Indarctos zdanskyi*
*** † *Agriotherium* 
**** † *Agriotherium inexpetans*
**** † *Agriotherium schneideri*
**** † *Agriotherium sivalensis*
*** *Melursus*
**** ***[[Beruang Sloth|Melursus ursinus]]*** – **beruang sloth**
*** *[[Beruang Madu|Helarctos]]*
**** ***[[Beruang Madu|Helarctos malayanus]]*** – **beruang madu**
*** *Ursus*
**** † *Ursus rossicus*
**** † *Ursus sackdillingensis*
**** † *Ursus minimus*
**** ***[[Beruang Hitam Asia|Ursus thibetanus]]*** – **beruang hitam Asia**
**** † *Ursus abstrusus*
**** ***Ursus americanus*** – **beruang hitam Amerika**
**** † *Ursus etruscus*
**** ***[[Beruang Perang|Ursus arctos]]*** – **beruang perang**
**** ***[[Beruang kutub|Ursus maritimus]]*** – **beruang kutub**
**** † *Ursus savini*
**** † *Ursus deningeri*
**** † *Ursus spelaeus* – *beruang gua*
**** † *Ursus inopinatus*, beruang MacFarlane (kriptid; mungkin kacukan)
** † *Kolponomos*
*** † *Kolponomos clallamensis*
*** † *Kolponomos newportensis*

## Ciri-ciri fizikal

### Saiz
Keluarga beruang termasuklah ahli-ahli daratan ekstan yang paling besar dalam order Carnivora. Beruang kutub dibilang sebagai spesies paling besar, dengan jantan dewasa seberat  dan berukuran hingga . Spesies terkecil ialah beruang madu yang beratnya  dan panjangnya . Beruang muka pendek Amerika Utata dan Selatan prasejarah merupakan spesies terbesar yang pernah hidup. Yang Amerika Selatan dianggarkan berberat  dan berdiri . Berat badan berubah-ubah sepanjang tahun bagi beruang iklim sederhana dan artik kerana mengumpul simpanan lemak pada musim panas dan luruh untuk susut berat badan pada musim sejuk.

### Morfologi

Rata-rata beruang merupakan haiwan yang bersusuk besar dan tegap dengan ekor kontot. Saiznya pula berbeza mengikut jantina yang mana jantan biasanya lebih besar. Spesies besar-besar cenderung menunjukkan jurang perbezaan antara jantina yang lebih ketara berbanding spesies yang kecil-kecil. Bergantung pada kekuatan lebih daripada kelajuan, beruang mempunyai kaki yang agak pendek dengan tulang yang tebal untuk menampung berat tubuh. Tulang belikat dan pelvisnya pun sejajar besarnya dengan badan. Paha beruang lebih tegak daripada kucing besar kerana tidak perlu dilenturtegangkan sebegitu rupa disebabkan perbezaan gaya jalan. Kaki hadapan yang kuat digunakan untuk menangkap mangsa, menggali jerumun, menggali keluar haiwan lubang, mengalihkan batu dan balak untuk mencari mangsa, serta memukul haiwan besar-besar.

Tidak seperti karnivora daratan yang lain, beruang adalah "plantigred", iaitu seluruh tapak kaki menyentuh tanah. Beruang mengedarkan beratnya ke arah kaki belakang, maka ia kelihatan melangkah berat. Ia mampu memecut tiba-tiba tetapi cepat letih, dan oleh itu bergantung kepada menyerang hendap daripada mengejar. Beruang boleh berdiri di atas kaki belakang dan duduk tegak dengan cukup imbang. Tapak kaki hadapannya cukup mudah lentur untuk mencengkam buah-buahan dan daun. Cakar beruang tidak boleh lentur, digunakan untuk mengorek, memanjat, merabak dan menangkap mangsa. Cakar kaki depan lebih besar daripada cakar belakang dan mungkin menjadi penghalang ketika memanjat pokok; beruang hitam adalah beruang yang paling arboreal (hidup di pokok) dan cakarnya paling pendek. Panda adalah unik kerana mempunyai lanjutan tulang yang bertindak sebagai ibu jari di mata kaki hadapan, digunakan untuk mencengkam pucuk buluh ketika makan.

Kebanyakan mamalia mempunyai bulu agouti, yang mana setiap lembar bulu mempunyai jalur-jalur warna yang berpadanan dengan dua jenis pigmen melanin yang berlainan. Akan tetapi beruang mempunyai hanya satu jenis melanin dan bulunya mempunyai satu warna sepanjang lembar, kecuali hujung bulu yang ada kalanya lain bayang warna. Lapisan bulu terdiri daripada bulu pelindung panjang-panjang yang membentuk litupan tebal berjumbai-jumbai, serta bulu lebat pendek yang membentuk lapisan penebat yang memerangkap udara yang dekat dengan kulit. Bulu berjumbai-jumbai membantu memelihara haba badan ketika hibernasi musim sejuk, tetapi disalin pada musim bunga agar lapisan lebih pendek pada musim panas. Beruang kutub mempunyai bulu pelindung lut cahaya yang mendapat haba daripada matahari untuk dialirkan kepada kulit gelap di bawah. Beruang kutub mempunyai lapisan lemak yang tebal untuk penebatan tambahan dan tapak kakinya ada lapik bulu yang tebal. Melainkan bulu panda yang ternyata hitam putih, beruang selalunya tumbuh satu warna sahaja, namun sesetengah spesies boleh jadi tanda-tanda pada dada atau muka.

Beruang mempunyai telinga kecil bulat untuk membendung kehilangan haba, tetapi deria penglihatan dan pendengaran semuanya tidak begitu tajam. Beruang berbeza dengan karnivora lain kerana boleh melihat banyak warna, barangkali untuk membezakan kekeras dan buah-buahan masak. Beruang unik di kalangan karnivora kerana tidak tumbuh misai yang peka sentuh di bahagian muncung; akan tetapi beruang amat tajam deria baunya, malah lebih baik daripada anjing ataupun mungkin mana-mana mamalia sekalipun. Beruang menghidu untuk menghantar isyarat (sama ada untuk mengusir lawan atau mencari pasangan) serta mencari makanan. Deria bau adalah deria utama yang digunakan oleh beruang untuk mengesan makanan, malah ia mempunyai daya ingatan yang tajam untuk mengesan semula tempat-tempat yang pernah dicari makanan.

Tengkorak beruang, amatlah besar, tersedia tempat berlabuh untuk otot-otot rahang maseter dan temporal yang hebat. Gigi taringnya besar tetapi rata-ratanya digunakan untuk ditayang, sementara gigi geraham rata dan menghancurkan. Tidak seperti ahli-ahli Carnivora lain, beruang agak kurang kembang gigi karnasial (pericih), malah giginya tersesuai untuk pemakanan yang banyak bahan sayur. Kegigian amat berbagai-bagai walaupun dalam satu spesies sahaja. Ini mungkin menandakan bahawa beruang masih dalam proses berevolusi daripada pemakanan serba daging kepada serba tumbuhan. Beruang kutub nampaknya mempunyai gigi pipi seakan karnasial yang berevolusi semula kerana pemakanannya beralih semula kepada serba daging. Beruang sloth ketiadaan gigi kacip tengah bawah dan menggunakan bibir yang boleh julur untuk menyedut anai-anai. Kegigian am bagi beruang-beruang maujud ialah:
. Struktur larinks beruang nampaknya adalah yang paling asas daripada semua kaniform. Ia memiliki possess kantung utara yang bersambung dengan farinks yang mungkin melantangkan suaranya.

Beruang mempunyai sistem penghadaman ringkas yang tipikal bagi karnivora, dengan sebiji perut, serangkai usus yang pendek dan tiada usus buntu. Panda gergasi yang maun pun kekal sistem penghadaman karnivor, serta gen-gen berkenaan karnivor. Kebolehannya untuk mencerna selulosa berpunca daripada kuman-kuman di dalam ususnya. Beruang mesti menghabiskan banyak masa dengan makan untuk mendapat cukup zat  daripada daun-daun. Apalagi si panda yang makan 12–15 jam sehari.

## Taburan dan habitat

Beruang ekstan terdapat di 60 buah negara terutamanya di Hemisfera Utara dan tertumpu di Asia, Amerika Utara, dan Europe kecuali beruang Andes yang mendiami kawasan banjaran gunung Andes di Amerika Selatan. Taburan beruang madu menjangkau ke selatan Khatulistiwa di Asia Tenggara. Beruang Atlas, sebuah subspesies beruang perang pernah bertaburan di Afrika Utara dari Maghribi hingga Libya, tetapi pupus sekitar 1870-an.

Spesies yang paling meluas ialah beruang perang yang terdapat dari Eropah Barat ke timur melalui Asia hingga barat Amerika Utara. Beruang hitam Amerika terhad kepada Amerika Utara, sementara beruang kutub terhad kepada Lautan Artik. Semua spesies yang tinggal asal Asia. Beruang terdapat dalam pelbagai habitat termasuk hutan hujan tanah pamah tropika, hutan konifer dan daun lebar, prairie, steppe, padang rumput gunung, cerun batu runtuh alpin, tundra Artik dan bagi hal beruang kutub, air batu hanyutan. Beruang boleh mengorek jerumun di tepi bukit atau menebus guna gua, balak lohong dan dedaun tebal untuk berteduh.

## Kelakuan dan sejarah hidup

Beruang perang dan beruang hitam Amerika rata-ratanya diurnal, iaitu lebih aktif pada waktu siang, namun boleh banyak mencari makanan pada waktu malam. Spesies yangm lain pula boleh jadi nokturnal atau giat malam, tetapi beruang sloth betina yang beranak mungkin lebih banyak makan pada waktu siang untuk mengelakkan persaingan daripada rakan-rakan sespesies serta pemangsa nokturnal. Kebanyakan beruang hidup menyendiri dan dianggap paling tidak sosial di kalangan segala makhluk Carnivora. Satu-satunya masa beruang ditemui secara berkumpulan adalah ibu-ibu dengan anak ataupun ketika musim bekalan makanan lumayan (seperti kawanan ikan salmon). Boleh jadi perkelahian sesama jantan hinggakan individu tua-tua boleh mengalami parut-parut berlarutan, menandakan betapa sengitnya perjuangan mempertahankan kedominanan. Dengan daya hidu yang tajam, beruang boleh mengesan bangkai dari berkilometer jauhnya. Deria bau digunakan untuk mengesan makanan lain, menemui jodoh, mengelakkan lawan dan mengecam anak.

### Pemakanan

Kebanyakan beruang merupakan omnivor oportunis yang makan lebih tumbuhan daripada bahan haiwan. Apa sahaja pun menjadi makanan baik daun, akar dan beri mahupun serangga, bangkai, daging segar, dan ikan, hinggakan sistem pencernaan dan giginya tersesuai dengan pemakanan yang sebegitu rupa. Yang paling maun panda gergasi dan yang paling maging pula beruang kutub. Apapun, semua beruang makan apa sahaja sumber makana yang ada pada musimnya. Contohnya, beruang hitam Asia di Taiwan banyak makan buah ok apabila musimnya, tetapi beralih kepada memburu haiwan ungulat pada musim lain.

Beruang gemar mencari dan makan tumbuhan pada masa tumbuhan itu paling berzat dan mudah dihadam, selalunya mengelakkan rumput, rusiga dan daun-daun tua. Oleh itu, di kawasan beriklim sederhana, beruang lebih banyak meragut daun apabila awal musim bunga tetapi kemudian dikurangkan. Beruang belajar mengenali masa-masa tumbuhan masak untuk dimakan. Beri-beri boleh diambil dari semak atau atas pokok, malah beruang cuba mengambil sebanyak mana beri yang boleh berbanding dedaun. Pada musim luruh, sesetengah spesies beruang mencari banyak buah-buahan yang tapai semula jadi, maka terpengaruhlah kelakuannya. Beruang kecil-kecil memanjat pokok untuk mendapatkan *mast* (bahagian pembiakan boleh makan seperti buah ok). *Mast* itu amat penting bagi pemakanan spesies berkenaan, dan ketandusan *mast* boleh memaksa beruang pergi jauh-jauh untuk mencari punca makanan alternatif. Beruang perang dengan kemampuan menggali yang hebat rata-rata makan akar. Pemakanan panda lebih 99% adalah buluh daripada 30 spesies berbeza. Rahang kuatnya tersesuai untuk menghancurkan batang buluh yang keras, namun ia gemar makan daun-daun yang berzat. Bromeliad boleh membentuk sehingga 50% daripada pemakanan beruang Andes yang juga kuat rahang untuk menyiat.

Beruang sloth, biarpun tidak begitu terkhusus seperti beruang kutub dan panda, kehilangan beberapa batang gigi hadapan yang lazim terdapat pada beruang, tetapi tumbuh lidah penyedut yang panjang untuk makan semut, anai-anai, dan banyak lagi serangga tanah yang digemari. Pada musim-musim tertentu, serangga ini boleh membentuk 90% daripada pemakanan. Sesetengah spesies boleh menceroboh sarang tebuan dan lebah untuk madu dan anak serangga biarpun akan disengat oleh dewasa. Beruang madu menggunakan lidah panjangnya untuk menjilat serangga dan madu. Ikan merupakan sumber makanan penting bagi sesetengah spesies, terutamanya beruang perang yang berkumpul banyak-banyak pada kawanan salmon. Biasanya, beruang terjun ke dalam air dan mencekup ikan dengan mulut atau kaki depan. Beruang gemar makan otak dan telur ikan. Beruang juga menggali keluar rodensia untuk dimakan.

Kadangkala beruang perang dan kedua-dua spesies beruang hitam mengejar ungulat besar seperti rusa dan lembu, terutamanya yang muda dan lemah. Mangsa-mangsa ini boleh ditangkap secara serang hendap, malah anak haiwan yang menyorok boleh diterkam. Beruang kutub tertumpu pada anjing laut, baik secara menghendap dari ais mahupun menceroboh jerumun mangsa. Yang dimakan terutama sekali bahagian bluber yang mudah dihadam. Mangsa mamalia besar-besar selalunya dibunuh dengan gigitan di kepala atau leher, ataupun (kalau yang anak) diterkam dan dibaham begitu sahaja. Kelakuan pemangsa beruang lazimnya diajar muda-muda oleh si ibu.

Beruang terkenal sebagai pebangkai dan kleptoparasit (penumpang curi), mencuri simpanan makanan daripada rodensia serta bangkai dari pemangsa lain. Bagi spesies yang berhibernasi, menambah berat badan itu penting demi bekalan zat ketika pendam pada musim sejuk. Beruang perang boleh makan sebanyak  makanan dan tambah  lemak sehari sebelum masuk jerumun.

### Komunikasi

Beruang menghasilkan bermacam-macam bunyi dari mulut mahupun tubuh. Klik lidah, dengus atau mengah boleh dibuat dalam situasi mesra seperti antara ibu dan anak atau sesama pasangan bercinta, sementara erangan, rengusan, dengusan atau tiupan dibuat apabila beruang itu gelisah. Beruang menyalak ketika cemas, terangsang atau untuk mengumumkan kedudukannya. Bunyi-bunyi amaran termasuk mengklik rahang dan meletup-letupkan lidah, sementara gelatukan gigi, denguh-denguh, geraman, ngauman dan getaran dibuat ketika berkelahi. Anak beruang boleh meringking, meraung, mengembek atau memekik apabila cemas, dan berdengung seperti motor apabila selesa atau menyusu.

Ada kalanya beruang berkomunikasi secara visual seperti berdiri tegak untuk melebih-lebihkan kebesaran dirinya, dihebatkan lagi dengan tanda-tanda dada bagi sesetengah individu. Merenung adalah tanda agresif dan tompok mata pada beruang Andes dan panda gergasi boleh mengalihkan perhatian kepada mata ketika berlawan. Beruang boleh saling menghampiri dengan berjalan kaku kaki sambil merendahkan kepala. Kedominanan sesama beruang ditegaskan dengan menghadap terus ke hadapan, menayangkan gigi taring, memusingkan muncung serta meregangkan leher.  Beruang bawahan boleh membalas dengan memalingkan sisi, beralih ke tempat lain sambil menurunkan kepala ataupun duduk atau menangkup.

Beruang boleh menandakan wilayah dengan menggeser pokok atau objek seumpama mungkin untuk menyebarkan baunya, selalunya diiringi oleh mencakar dan mengigit objek tersebut. Kulit kayu boleh ditaburkan ke merata untuk meraih perhatian. Panda diketahui menandakan objek dengan air kencing dan suatu bahan seakan lilin daripada kelenjar duburnya. Beruang kutub meninggalkan bau dalam jejak untuk dapat menjejaki satu sama lain di kawasan Artik yang luas.

### Pembiakan dan kitaran hidup

Sistem mengawan beruang disifatkan sebagai suatu bentuk poligini, promiskuiti dan monogami bersiri. Ketika musim mengawan, jantan mengesan betina dalam wilayah dan betina itu pun lebih senang dengan jantan. Beruang jantan boleh kerap melawat si betina selama berhari atau berminggu (mengikut spesies) untuk menguji daya biaknya. Sepanjang tempoh ini, si jantan cuba menghindarkan lawan daripada menghampiri teman. Masa mengawan mungkin sekejap sahaja, tetapi bagi sesetengah spesies Asia, pasangan mengawan boleh bergusti, berdakapan, berkelahi olok-olok dan bersuara-suara. Ovulasi diaruhkan oleh mengawan dan boleh bertahan sehingga 30 minit bergantung pada spesiesnya.

Tempoh gestasi biasanya dalam 6–9 bulan, termasuklah implantasi tertangguh. Seperinduk sebanyak empat ekor anak. Panda gergasi boleh melahirkan anak kembar dua tetapi hanya boleh menyusu seekor sementara seekor lagi dibiarkan mati. Bagi spesies utara, kelahiran berlaku ketika hibernasi. Anak beruang lahir buta dan lemah dengan hanya selapis bulu yang jarang, bergantung pada ibu untuk haba. Susu beruang betina kaya dengan lemak dan antibodi sementara anak beruang boleh menyusu sehingga setahun selepas lahir. Menjelang 2–3 bulan, anak boleh mengikuti ibu keluar jerumun. Rata-rata anak beruang berjalan kaki mengikuti ibu, tetapi anak beruang sloth boleh menunggang ibu. Beruang jantan tidak aktif membesarkan anak. Pernah dicatatkan kes si jantan dewasa membunuh anak beruang lain dalam kalangan beruang kutub dan beruang hitam Amerika sahaja. Jantan membunuh anak untuk memaksa betina masuk estrus. Anak beruang boleh melarikan diri dan si ibu mempertahankan mereka walaupun terpaksa mengorbankan nyawa.

Dalam sesetengah spesies, anak beruang itu menjadi berdikari pada musim bunga seterusnya, tetapi ada yang kekal sehingga ibu berjaya mengawan semula. Beruang mencapai kematangan seksual sebaik sahaja berpisah, iaitu sekitar 3–6 tahun bergantung pada spesies. Beruang perang Alaska jantan dan beruang kutub boleh terus tumbuh sehingga 11 tahun. Lain spesies lain jangka hayatnya. Beruang perang boleh hidup purata 25 tahun.

### Hibernasi
Beruang kawasan utara, termasuk beruang hitam Amerika dan beruang grizzly, berhibernasi pada musim sejuk. Sewaktu hibernasi, metabolisme beruang menjadi perlahan, suhu badan turun beransur-ansur, dan kadar jantungnya perlahan dari 55 hingga 9 degupan seminit. Beruang lazimnya tidak bangun sewaktu berhibernasi dan mampu bertahan sepanjang tempoh tanpa makan, minum, membuang air kecil mahupun besar. Terbentuknya "penyumbat tinja" dalam kolon (usus besar) yang dilepaskan apabila beruang bangun pada musim bunga. Jika cukup simpanan lemak badan, ototnya kekal sihat dan keperluan memelihara proteinnya tercapai dengan mengitar semula urea kumuhan. Beruang betina bangkit untuk melahirkan anak sewaktu tempoh hibernasi.

### Pemangsa, parasit dan patogen

Beruang tidak banyak pemangsa. Yang penting sekali ialah manusia. Manusia mula bertembung dengan beruang apabila mula bercucuk tanam. Semenjak terciptanya senjata api, manusia makin senang membunuh beruang. Makhluk felid (rumpun kucing) seperti harimau juga boleh memangsakan beruang, terutama sekali anak beruang yang juga dikejar oleh kanid (rumpun anjing).

Beruang dijangkiti oleh 80 spesies parasit, termasuklah protozoa unisel dan cacing perut-usus, serta nematod dan fluk dalam jantung, hati, paru-paru dan salur darah. Tidak lupa juga kutu, pinjal dan sengkenit pada kulit dan bulu. Kajian terhadap beruang hitam Amerika mendapati 17 spesies endoparasit termasuk protozoa *Sarcocystis*, cacing *Diphyllobothrium mansonoides*, serta nematod *[[Cacing jantung|Dirofilaria immitis]]*, *Capillaria aerophila*, *Physaloptera* sp., *Strongyloides* sp. dan lain-lain. Daripada semua ini, *D. mansonoides* dan *C. aerophila* dewasa sedang menyebabkan gejala patologi.

Beruang kutub kurang parasit; kebanyakan spesies parasit memerlukan perumah daratan sekunder, dan persekitaran beruang kutub tidak memberikan banyak perumah alternatif. Protozoa *Toxoplasma gondii* terdapat dalam beruang kutub sementara nematod *Trichinella nativa* boleh menyebabkan jangkitan dan kemerosotan parah pada beruang tua-tua. Beruang di Amerika Utara ada kalanya dijangkiti oleh *Morbillivirus* yang seakan-akan virus distemper anjing. Ia terdedah kepada radang hati anjing berjangkit (CAV-1), apalagi beruang hidup bebas cepat mati akibat ensefalitis dan hepatitis.

## Hubungan dengan manusia

### Pemuliharaan
Dewasa ini, beruang digugat oleh gangguan manusia terhadap habitat serta perdagangan anggota beruang secara haram, termasuklah pasaran hempedu beruang Asia, namun pemburuan kini diharapkan dan banyak digantikan oleh penternakan. IUCN menyenaraikan enam spesies beruang sebagai terjejas; bahkan dua spesies kurang membimbangkan pun, iaitu beruang perang dan beruang hitam Amerika, diancam kepupusan di wilayah-wilayah tertentu. Pada umumnya dua spesies ini menduduki kawasan terpencil yang kurang berinteraksi dengan manusia, dan punca kematian tidak semula jadi adalah pemburuan, perangkap, dilanggar kereta dan penjarahan.

Banyak negara telah menggubal undang-undang untuk melindungi beruang daripada kemusnahan habitat. Tanggapan awam terhadap beruang rata-ratanya positif kerana beruang dianggap dekat di hati kerana pemakanan omnivor, mampu berdiri di atas dua kaki, serta kepentingan simboliknya. Usaha melindungi beruang mendapat sambutan baik sekurang-kurangnya di kalangan masyarakat berada. Di mana beruang menjarah tanaman atau ternakan, di situlah ia bertembung dengan manusia. Di kawasan lebih miskin, beruang kurang disenangi kerana dilihat sebagai ancaman terhadap keselamatan dan punca pencarian oleh petani.

### Serangan
Sesetengah spesies beruang berbahaya kepada manusia, terutamanya di kawasan-kawasan di mana beruang sudah biasa dengan manusia; di tempat lain, beruang sering menghindari manusia. Kecederaan yang disebabkan oleh beruang jarang berlaku tetapi kerap dilaporkan. Beruang boleh menyerang manusia jika digertak, untuk mempertahankan anak atau makanan, ataupun untuk memburu.

### Hiburan, pemburuan, makanan dan perubatan tradisional

Selama berabad-abad lamanya beruang tawanan dijadikan bahan hiburan. Beruang dilatih untuk menari, malah dibela untuk diseksa (*bear-baiting*) di Eropah sejak seawal abad ke-16. Terdapat lima buah taman *bear-baiting* di Southwark, London ketika itu; tiga daripadanya tinggal dalam penemuan kaji purba. Di seluruh Eropah, jurulatih beruang kaum nomad Romani yang dipanggil ursar hidup dengan menghibur bersama beruang sejak abad ke-12.

Beruang diburu untuk tujuan sukan, makanan dan perubatan tradisional. Dagingnya hitam berurat-urat seperti potongan daging lembu yang kasar. Kaki beruang dijadikan makanan istimewa dalam masakan Kantonis. Daging beruang harus dimasak penuh-penuh kerana mungkin dijangkiti dengan parasit *Trichinella spiralis*.

Kaum-kaum Asia timur menggunakan anggota badan dan bahan rembesan beruang (terutamanya hempedu dan pundi hempedu) sebagai ubat-ubatan tradisional Cina. Dipercayai bahawa lebih daripada 12,000 ekor beruang diternak di ladang-ladang di China, Vietnam, dan Korea Selatan untuk penghasilan hempedu. Perdagangan hasil beruang diharamkan oleh CITES, namun hempedu beruang masih dikesan dalam syampu, arak dan ubat-ubatan herba yang dijual di Kanada, Amerika Syarikat dan Australia.

### Kesusasteraan, seni dan simbolisme
Adanya bukti pemujaan beruang oleh masyarakat prasejarah biarpun dipertikai oleh ahli-ahli kaji purba. Masyarakat prasejarah Finland, Siberia dan baru-baru ini Korea juga menganggap beruang sebagai roh nenek moyang mereka. Terdapat bukti pemujaan beurang dalam budaya-budaya Cina dan Ainu purba. Bagi banyak kaum pribumi Amerika, beruang merupakan lambang kelahiran semula kerana tabiatnya berhibernasi lalu muncul semula. Gambaran ibu beruang meluas di seluruh masyarakat Amerika Utara dan Eurasia, berasaskan kecekalan si betina untuk melindungi anaknya. Budaya rakyat Jepun menceritakan Onikuma atau "beruang hantu" yang berjalan menegak. Kaum minoriti Ainu di Jepun utara menganggap beruang itu suci; Hirasawa Byozan pernah melukis secara dokumentari sebuah adegan korban beruang dalam rumah ibadah Ainu, lengkap dengan sembahan kepada semangat beruang.

Dalam mitos Korea, seekor harimau dan seekor beruang bersembahyang kepada Hwanung, anak kepada Tuhan Kayangan, agar mereka menjadi manusia. Setelah mendengar hajat mereka, Hwanung memberi mereka 20 ulas bawang putih dan seberkas *mugwort* lalu memerintahkan mereka untuk makan makanan suci itu sahaja dan tidak keluar ke bawah sinar matahari selama 100 hari. Sang harimau putus asa setelah 20 hari mendiami gua. Tetapi sang beruang cekal hingga ke akhir dan bertukar menjadi perempuan. Beruang dan harimau dikatakan mewakili dua puak yang merisik hati sang putera kayangan. Maka sang dayang beruang (Ungnyeo; 웅녀/) berterima kasih dan membuat sembahan kepada Hwanung.  Akan tetapi, dia tiada suami dan lama-kelamaan menjadi sedih dan bersembahyang berhajatkan cahaya mata di bawah pokok cendana dewata (). Hwanung yang terkesan oleh sembahyang itu mengahwini sang dayang beruang dan tidak lama kemudian dia melahirkan anak yang bernama Dangun Wanggeom, iaitu pengasas legenda Gojoseon, kerajaan sulung Korea.

Artio (*Dea Artio* dalam agama Gallo-Rom) merupakan dewi beruang kaum Celt. Bukti pemujaan dewi ini ditemui khususnya di bandaraya Bern, ibu kota Switzerland yang sendiri dinamakan sempena beruang. Nama Artio berasal dari perkataan Celt bagi "beruang" iaitu *artos*. Di Yunani purba, kultus pemujaan Artemis dalam bentuk beruang bertahan hingga zaman klasik di Brauron, di mana gadis-gadis Athens menjalani upacara inisiasi sebagai *arktai* "beruang betina".

Buruj-buruj Ursa Major dan Ursa Minor, iaitu Beruang Besar dan Beruang Kecil, dinamakan sempena keserupaannya dengan beruang sejak zaman Ptolemy. Bintang berhampiran Arcturus bermaksud "pembela beruang" kerana seakan-akan mengawasi dua buruj itu. Ursa Major dikaitkan dengan beruang selama 13,000 tahun sejak zaman Paleolitik menerusi mitos-mitos "Pemburuan Kosmos" yang menceritakan binatang besar yang diburu oleh manusia akhirnya bertukar menjadi buruj. Semua ini ditemui di kedua-dua belah jambatan darat Beringia yang hilang ditelan laut kira-kira 11,000 tahun dahulu.

*Sejarah Alam* karya Plinius yang Tua (abad pertama Masihi) berhujah bahawa beruang "apabila dilahirkan, merupakan gumpalan daging putih yang tidak tentu rupa bentuknya, sedikit besar daripada tikus; cakarnya sahaja yang ketara, kemudian dijilat oleh si ibu sehingga mencapai bentuk yang betul." Sangkaan ini dibeo oleh pengarang-pengarang karya haiwanat (*bestiary*) sepanjang zaman pertengahan.

Beruang ada disebut dalam kitab Bible; Kitab Raja-raja Kedua mengisahkan tentang nabi Elisa menyeru beruang untuk makan orang muda yang mencemuh dirinya.  Legenda orang keramat menjinakkan beruang sering didengarkan di kawasan Alps. Dalam jata kawasan uskup Freising, beruang merupakan binatang totem berbahaya yang dijinakkan oleh St Corbinian lalu dipaksa mengangkut barang-barang bertamadun ke atas gunung. Motif ini digunakan oleh Gereja sebagai lambang kemenangan agama Kristian terhadap agama pagan. Di petempatan Norse di England utara ketika abad ke-10, terdapat sejenis penutup liang lahad kayu "rabungan" dengan puncak berbentuk seperti alang bumbung rumah panjang, terukir beruang diberangus (dikristiankan) yang mengancing setiap hujung tebeng layar, seperti di dalam gereja di Brompton, North Yorkshire dan seluruh kepulauan British.

Lāčplēsis yang bermaksud "pembunuh beruang" merupakan perwira legenda Latvia yang dikisahkan membunuh beruang dengan mematahkan rahang beruang dengan tangan sendiri. Namun seperti yang dibongkar di akhir riwayatnya, ibu Lāčplēsis sendiri adalah beruang dan kuasa mujarabnya tinggal dalam telinga beruangnya. Kisah ini menjadi ilham kepada anugerah ketenteraan Latvia moden iaitu Darjat Lāčplēsis, atau *Darjat Pembunuh Beruang*.

Beruang banyak terdapat dalam cerita kanak-kanak seperti Winnie the Pooh, dan Paddington Bear. Versi awal cerita dongeng "Goldilocks dan Tiga Ekor Beruang", mula-mula disiarkan dengan tajuk "*The Three Bears*" pada 1837 oleh Robert Southey, disiarkan semula berkali-kali lalu digambarkan pada 1918 oleh Arthur Rackham. Watak kartun Yogi Bear banyak muncul dalam komik, animasi dan filem. Care Bears bermula sebagai kad ucapan pada 1982, lalu ditampilkan sebaga mainan, dalam pakaian dan filem. Patung mainan popular beruang teddy dinamakan sempena negarawan Amerika Theodore Roosevelt yang enggan menembak seekor beruang hitam yang diikat pada pokok pada tahun 1902.

Beruang juga dijadikan lambang bangsa dan negara. Pada 1911, majalah satira British *Punch* menyiarkan kartun mengenai Pakatan Inggeris-Rusia oleh Leonard Raven-Hill di mana sang singa British melihat sahaja si beruang Rusia duduk di atas ekor si kucing Parsi. Beruang Rusia menjadi personifikasi bangsa Rusia sejak abad ke-16. Maskot Smokey Bear menganggotai budaya Amerika sejak diperkenalkan pada 1944 dengan mesejnya "*Only you can prevent forest fires*" (Anda sahaja boleh mencegah kebakaran hutan.) Di United Kingdom, beruang dan turus mendepani jata daerah Warwickshire. Beruang turut muncul pada lambang kota Bern dan Berlin.

### Pertubuhan

*The International Association for Bear Research & Management*, juga dikenali sebagai Persatuan Beruang Antarabangsa, dan Kumpulan Pakar Beruang bagi Suruhanjaya Kemandirian Spesies (*Species Survival Commission*), sebahagian daripada Kesatuan Pemuliharaan Alam Sekitar Antarabangsa, tertumpu kepada sejarah semula jadi, pengurusan dan pemuliharaan beruang. Bear Trust International berusaha untuk beruang liar dan hidupan liar yang lain melalui empat inisiatif program teras iaitu Pendidikan Pemuliharaan, Penyelidikan Beruang Liar, Pengurusan Beruang Liar, dan Pemuliharaan Habitat.

Pertubuhan-pertubuhan khas bagi lapan spesies beruang sedunia termasuk:
* Vital Ground, untuk beruang perang
* Moon Bears, untuk beruang hitam Asia
* Black Bear Conservation Coalition, untuk beruang hitam Amerika
* Polar Bears International, untuk beruang kutub
* Bornean Sun Bear Conservation Centre, untuk beruang madu
* Wildlife SOS, untuk beruang sloth
* Andean Bear Conservation Project, untuk beruang Andes
* Tapak Penyelidikan Pembiakan Panda Gergasi Chengdu, untuk panda gergasi

## Catatan

## Rujukan